GOOD kap na ‘rassistiese’ Wes-KaapBetogers se plakkate voor Hank’s Olde Irish-kroeg in Kaapstad. (Foto: EFF/Twitter) Die Wes-Kaapse premier, Alan Winde, en burgemeester van Kaapstad, Geordin Hill-Lewis, moet sterker leierskap toon en veel meer doen om rassisme in die provinsie uit te roei. Só sê die politieke party GOOD ná die rasseherrie wat vandeesweek oor Hank’s Olde Irish-kroeg in die Moederstad uitgebreek het. Dit word beweer dat ŉ swart man die afgelope naweek toegang tot die kroeg geweier is omdat hy nie deur ’n wit persoon vergesel is nie. Die kroeg ontken die bewering ten sterkste. “Ons ken nie die volle storie oor wat by Hank’s gebeur het nie. Wat ons wel weet, is dat daar genoeg van hierdie soort voorvalle in Kaapstad en omstreke is om ŉ patroon van vooroordeel en diskriminasie te skets,” sê Brett Herron, LP en sekretaris-generaal van GOOD. Herron verwys na die beweerde rassistiese voorvalle wat die Universiteit Stellenbosch (US) vanjaar in die nuus gehou het. Dit sluit in die opspraakwekkende voorval waartydens Theuns du Toit in Mei op sy medestudent Babalo Ndwayana se besittings by Huis Marais geürineer het. “Dit was hierdie konserwatisme en verwerping van sosiale en ruimtelike integrasie wat tot die behoud van die Apartheid Nasionale Party in 1994 in die provinsie gelei het toe dit destyds die keuse gebied is om vir Nelson Mandela te stem – en steeds vandag die DA se beleid lei.” Herron sê dit is dus geen toeval nie dat die DA, pleks daarvan om bewerings van rassisme by die US te veroordeel, eerder oudregter Sisi Khampepe se verslag daaroor veroordeel het. Maroela Media het vroeër berig die US het ná die Theuns du Toit-sage vanjaar vir Khampepe, ŉ afgetrede regter van die Konstitusionele Hof, aangewys om ’n ondersoek na beweerde rassisme by die instelling te lei. Die DA het na afloop van die bekendmaking van die bevindings aangedui dat hy die verslag in die hof sal betwis. Hy herinner dan ook aan die tyd toe GOOD se leier Patricia de Lille die burgemeester van Kaapstad was en sy in 2015 “ŉ inklusiewe stadslessenaar” in haar kantoor op die been gebring het waar voorvalle van rassisme aangemeld kon word. Herron sê die inisiatief was daarop gemik om mense oor rassisme en inklusiwiteit op te voed, en ŉ kultuur van menseregte-bewustheid te bevorder. Dit het ook spesifiek nywerhede en werkplekke geteiken wat met rassistiese voorvalle geassosieer is. “Elkeen van ons het ŉ plig om rassisme uit te roei. Sterk waardegedrewe leierskap met die visie om betekenisvolle meganismes te skep om tot sosiale genesing by te dra, sal daarmee help,” sê Herron.